આ પુસ્તકની વિશેષતા એ છે કે વર્ષ 2001થી વર્ષ 2012 સુધીના સમયગાળા દરમિયાન રાજ્ય સરકારની ગતિવિધિઓ, મુખ્યમંત્રીના સંકલ્પો, ઇચ્છાઓ, કાર્યો, કાર્યપદ્ધતિઓ વિશેની અનેક પ્રકારની આધારભૂત માહિતી આંકડાઓ સાથે આપવામાં આવી છે. સુશાસન પર વિચાર કરનાર અભ્યાસુ અ જીજ્ઞાસુ વાચક પોતે જે મૂલ્યાંકન કરી શકે તે માટે જે-તે સમયના મારા લેખો પણ એના એ જ સ્વરૂપે મૂક્યા છે. આ પુસ્તકમાં રાજ્ય સરકારની તમામ ગતિવિધિઓ, કાર્યક્રમો કે કાર્યસિદ્ધિઓ તો ન જ સમાવી શકાય, છતાં નરેન્દ્ર મોદી શાસનના આરંભથી આજ સુધીના કેટલાંક મહત્વના કાર્યો પર પ્રકાશ પાડવાનો અત્રે પ્રયાસ કર્યો છે. વાચક પુસ્તકના અંતે એટલું જરૂર જાણી શકશે કે, નરેન્દ્ર મોદી સરકારે જે કહ્યું તે કર્યું છે. મને લાગે છે કે લોકશાહી વ્યવસ્થામાં જનકલ્યાણ અર્થે કોઈપણ રાજ્ય સરકાર માટે આ ખાસ જરૂરી અને અગત્યની વાત છે.